Rederi snur etter Houthi-angrep – innrømmer tentativ utleieavtale
Rederiet avviste først Houthi-angripernes anklager om at det norskeide skipet MT «Strinda» hadde israelske forbindelser. Nå deler de nye opplysninger: – Ble bedt om å ikke gå ut med dette før skipet var i trygghet, sier rederiet.  Mandag kveld ble det norskeide tankskipet MT «Strinda» truffet av en krysserrakett i Rødehavet utenfor Jemen.  Angrepet fant sted rundt 60 nautiske mil nord for Bab al-Mandeb-stredet.  I tillegg skal NMT «Strinda ha blitt angrepet med drone, som ble skutt ned av en fransk fregatt som også beskyttet det norske tankskipet.  Ingen av mannskapet på 22 - bestående utelukkende av indiske borgere - kom til skade i angrepet. Skipet klarte å kjøre videre for egen maskin.  Den jemenittiske Houthi-militsen har tatt på seg ansvaret for angrepet.  I en uttalelse på X/Twitter bekrefter en Houthi-talsmann angrepet på MT «Strinda», som de hevder var lastet med olje og på vei til Israel.  Skipet var imidlertid lastet med palmeolje og på vei fra Malaysia til Italia, opplyste administrerende direktør Geir Belsnes i rederiet J. Ludwig Mowinckel, som eier skipet.  Belsnes avviste tidligere enhver tilknytning til Israel.  – Det er feil. Det er ingenting på eiersiden, i lasten; ingenting med dette skipet har noe som helst med Israel å gjøre, sa direktøren til VG tirsdag morgen.  Det stemmer, fastholder han tirsdag ettermiddag – men det han ikke sa er dette:  – Det er inngått en tentativ avtale om å leie ut skipet til en reise ut fra Israel etter den reisen den er på nå, sier administrerende direktør Geir Belsnes.  Reisen skulle gå ut fra den israelske havnen Ashdod. Belsnes ønsker ikke å oppgi hvem motparten i avtalen er, men at reisen nå uansett ikke vil finne sted etter at skipet ble angrepet.  – Vi ble bedt av våre sikkerhetsrådgivere om å ikke gå ut med dette før skipet var i trygt farvann, sier Belsnes.  Rederi-direktøren spekulerer i om Houthi-militsen har fanget opp denne informasjonen via anløpslister for havnen Ashdod.  Jemen-ekspert Stig Jarle Hansen er helt klokkeklar på hvilken sammenheng angrepet må ses i.  – Houthi-militsen angriper ikke tilfeldig – dette er en del av støtten til Hamas, sier Hansen.  Stig Jarle Hansen er professor i historie og statsvitenskap ved NMBU. Han har nær kjennskap til konfliktene i området på begge sider av Bab-el-Mandeb – det trange stredet mellom Jemen i øst og Djibouti i vest som også kalles Tåreporten. – Jeg tror ikke skipet er angrepet fordi det er norsk. Jeg tror det er angrepet fordi houthiene mener de har indikasjoner på at skipet har noe med Israel å gjøre, sier Hansen.  Hansens uttalelser til VG ble gitt før det ble kjent at rederiet J. Ludwig Mowinckel hadde inngått en tentativ leieavtale av skipet fra en israelsk havn.   De siste ukene har det vært flere angrep på skip i Rødehavet, senest 3. desember da tre skip ble angrepet med droner og missiler av Houthi-militsen.  Ett av dem var det amerikanske krigsskipet USS Carney og de to andre var sivile fraktskip.  Da som nå mener Stig Jarle Hansen at det dreier seg om antatt israelsk tilknytning.  – Houthiene har tidligere sagt at de skal stoppe alle skip som enten anløper Israel eller som de mener har israelske eierinteresser.  Tirsdag formiddag gikk Utenriksdepartementet ut med en pressemelding der de fordømmer angrepet mot MT «Strinda».  – Vilkårlige angrep som dette er totalt uakseptable. Angrepene utgjør en dødelig fare for mannskap og forårsaker store økonomiske og materielle tap for uskyldige parter, sier statssekretær Eivind Vad Petersson. UD understreker legger til at de har oppfordret alle regionale aktører til å bidra til deeskalering for å unngå ytterligere negativ utvikling i regionen, sier Petersson.  Rederiforbundet reagerer også sterkt på hendelsen.   – Sivil skipsfart på gjennomseiling i regionen er under enhver omstendighet en uskyldig tredjepart i konflikten. Det må være en sentral prioritet å sikre at verdens viktigste forsyningslinjer holdes åpne, sier administrerende direktør i forbundet, Harald Solberg i en pressemelding.  Houthi-militsen har vokst som en politisk og militær maktfaktor under krigen i Jemen. Bevegelsen beskyldes for å motta utenlandsk støtte, spesielt fra Iran og den libanesiske gruppen Hizbollah.  Den amerikanske sentralkommandoen har ved tidligere angrep i Rødehavet sagt at de har all grunn til å tro at Iran har muliggjort angrepene, selv om de utføres av Houthi-militsen i Jemen.  – Helt fra begynnelsen har den antiisraelske holdningen vært viktig, men har egentlig ikke manifestert seg før nå, sier Stig Jarle Hansen.  I tillegg til det ideologiske motivet, som handler om å støtte Hamas i krigen mot Israel, peker Jarle Hansen på Houthi-militsen egne geoplitske interesser.  – De ønsker å vise makt og at de har innflytelse i området.  Angrepene er også en måte å demonstrere sin maritime makt, mener forskeren, og peker på gruppens missiler, helikoptre og en hærstyrke på mellom 100.000 og 150.000 mann.  Bab al-Mandeb-stredet, som forbinder Rødehavet med Adenbukta, er en viktig strategisk handelsåre for internasjonal shipping. Det er den eneste gjennomfartsåren mellom Asia og Europa, foruten den lange veien rundt Afrika.  – Dette kan få store konsekvenser for Norge som sjøfartsnasjon. Som en tung eksportør av gass er dette transittområdet svært viktig for oss.  SE: Houthi-bevegelsen kaprer et skip i Rødehavet i november.  Økte spenninger i området kan komme til å påvirke verdens energipriser i særlig grad, men også potensielt prisene på andre varer, mener forskeren.  – Ulempen for houthiene er at dette kan slå tilbake på dem. Store makter som Kina, India og fremvoksende Indonesia har så langt brydd seg lite om konflikten i Jemen, sier Hansen.  – Når det blir bruduljer for energitransporten i området kan disse maktene komme til å reagere. 
Mandag kveld ble det norskeide skipet MT «Strinda» angrepet av en krysserrakett av Houthi-militsen i Rødehavet nær Jemen. Ingen ble skadet, og skipet er på vei til en trygg havn. Det var lastet med palmeolje og på vei til Italia, ifølge rederiet.  Jemen-ekspert Stig Jarle Hansen mener angrepet var motivert av et ønske om å støtte Hamas. Økte spenninger i området kan påvirke verdens energipriser og priser på andre varer.  Norges Rederiforbund mener norske myndigheter må bidra til å hindre at konflikten eskalerer til en regional krig.